Το Ελληνικό σινεμά μπορεί τώρα να ξεπεράσει τα σύνορα της Ελλάδας
Συνέντευξη με την Ελισάβετ Φωτιάδου, Γενική Πρόξενο της Ελλάδας στο Λος Άντζελες
Η Γενική Πρόξενος της Ελλάδος στο Λος Άντζελες, Ελισάβετ Φωτιάδου, εξέφρασε αισιοδοξία για το μέλλον του Ελληνικού κινηματογράφου στην Αμερική, σε συνέντευξη που παραχώρησε στην Ελληνική Υπηρεσία της Φωνής της Αμερικής. Η συζήτησή μας έγινε με αφορμή το γεγονός ότι στη φετινή διοργάνωση των βραβείων Όσκαρ είχαμε και μια ελληνική ταινία, τον «Κυνόδοντα» του Γιώργου Λάνθημου, που κατάφερε να συμπεριληφθεί στις πέντε επικρατέστερες υποψηφιότητες για το βραβείο καλύτερης ξενόγλωσσης παραγωγής. Ρωτήσαμε την κυρία Φωτιάδου να μας πει πως νοιώθει που για πρώτη φορά από 33 χρόνια που η Ελλάδα έφτασε σε τελικό γύρο διεκδίκησης βραβείου Όσκαρ. Να τι μας απάντησε: Γεν. Πρόξενος: «Αυτό είναι αλήθεια. Υποβάλλονται βεβαίως Ελληνικές ταινίες κάθε χρόνο αλλά για πρώτη φορά κατορθώσαμε να φτάσουμε μέχρι την τελική φάση. Το θεωρώ μια πάρα πολύ μεγάλη νίκη όχι μόνο για τον ίδιο τον δημιουργό, τον Γιώργο Λάνθημο, αλλά και για τον ελληνικό κινηματογράφο και για τη χώρα μας γενικότερα, διότι ήταν μια τελετή που την είδαν εκατομμύρια θεατές σε ολόκληρο τον κόσμο και έτσι ξαφνικά μια ελληνική ταινία διαφημίστηκε διεθνώς. Μέχρι τώρα βλέπαμε στις εφημερίδες, τον τελευταίο καιρό, δημοσιεύματα για την οικονομική κρίση στην Ελλάδα. Αυτή τη φορά είδαμε πολλά δημοσιεύματα για την ταινία της Ελλάδας που έφτασε μέχρι τα Όσκαρ. Ήταν πάρα, πάρα πολύ θετικός ο αντίκτυπος από τη συμμετοχή του «Κυνόδοντα» στο διαγωνισμό». Η κυρία Φωτιάδου είχε την καλή τύχη να υπηρετεί την Ελλάδα στο Λος Άντζελες την χρονιά που ελληνική ταινία διεκδίκησε το Όσκαρ. Ζητήσαμε να μάθουμε αν έκανε τίποτε το ιδιαίτερο προς τιμήν των ελλήνων καλλιτεχνών που ήρθαν στην πόλη της για την τελετή των βραβείων. Γεν. Πρόξενος: «Βεβαίως. Υπό την αιγίδα του Υπουργείου Πολιτισμού διοργανώσαμε μια δεξίωση για να τους καλωσορίσουμε και να τους δώσουμε την ευκαιρία να συναντηθούν με στελέχη της εδώ κινηματογραφικής βιομηχανίας. Η δεξίωση έγινε στην προξενική κατοικία. Ανάμεσα στους προσκεκλημένους είχαμε πολλούς σημαντικούς ανθρώπους όπως ο Τζιμ Γιαννόπουλος, διευθυντής της Φοξ, ο Γκρέγκ Γαϊτάνης, που είναι ο σκηνοθέτης της σειράς Χάουζ, ο Τζιμ Πένγκλις, η Κορίνα Τσοπέι, η Μέρυ Ζόφρις, που ήταν υποψήφια επίσης για Όσκαρ ενδυματολογίας για την ταινία «True Grit», και πάρα πολλοί άλλοι, στελέχη της κινηματογραφικής βιομηχανίας, ομογενείς και δημοσιογράφοι. Ήταν μια πάρα πολύ ωραία και ζεστή βραδιά. Επίσης, η Αμερικανική Ακαδημία Κινηματογράφου είχε οργανώσει για την Ελληνική ομάδα αλλά και για τις υπόλοιπες ξένες ταινίες, διάφορες τελετές, όπως ήταν η τελετή απονομής των Certificates Of Nominations (Πιστοποιητικά Πρόκρισης των Ταινιών τους). Τους είχε διοργανώσει ένα πάρα πολύ ωραίο συμπόσιο όπου οι πέντε σκηνοθέτες μίλησαν για τις ταινίες τους και για τον τρόπο που γίνονται οι ταινίες στις χώρες τους. Το Ελληνικό Φεστιβάλ Κινηματογράφου στο Λος Άντζελες επίσης είχε διοργανώσει μια ειδική βραδιά για αυτούς. Κάναμε ότι μπορούμε για να τους κάνουμε να αισθανθούν ζεστά αλλά και να τους δώσουμε την δυνατότητα να κάνουν πολλές και χρήσιμες γνωριμίες». Είναι γνωστό ότι το Ελληνικό Φεστιβάλ Κινηματογράφου στο Λος Άντζελες βοήθησε στην προβολή της Ελληνικής ταινίας στα Όσκαρ αλλά δεν γνωρίζαμε λεπτομέρειες του ρόλου που διαδραμάτισαν προς την κατεύθυνση αυτή οι Ελληνοαμερικανοί καλλιτέχνες οι οποίοι συνδέονται με το Φεστιβάλ. Μας είπε σχετικά η κυρία Φωτιάδου: Γεν. Πρόξενος: «Οι Ελληνοαμερικανοί του Φεστιβάλ συνέβαλλαν με μεγάλο ενθουσιασμό και πολύ δημιουργικά. Καταρχήν ο «Κυνόδοντας» προβλήθηκε για πρώτη φορά στο Ελληνικό Φεστιβάλ Κινηματογράφου εδώ στο Λος Άντζελες της Καλιφόρνια, τον περασμένο Ιούνιο. Μάλιστα ήμασταν όλοι ενθουσιασμένοι με τις ουρές κόσμου που είδαμε έξω από το Egyptian Theatre στην καρδιά του Χόλυγουντ. Επίσης το Ελληνικό Φεστιβάλ είχε αναλάβει μια καμπάνια για την προώθηση της ταινίας, η οποία είχε εξαιρετικά αποτελέσματα, πέτυχε την πρόκριση του έργου για Όσκαρ, και περιελάμβανε προβολές, που ήταν για το κοινό αλλά και για τα μέλη της Ακαδημίας. Έγινε και μια προβολή στο Πανεπιστήμιο USC (της Νότιας Καλιφόρνια). Επίσης συνεργάστηκε με την εταιρεία διανομής εδώ στις ΗΠΑ, την Κino International, η οποία είχε διοργανώσει τις εμπορικές προβολές της ταινίας. Βοηθήσαμε και εμείς από το Προξενείο και γενικά έγινε αρκετή δουλειά πριν να φτάσουμε στην ημερομηνία που αναγγέλθηκαν τα ευχάριστα αποτελέσματα». Σε τι βαθμό η επιτυχία του «Κυνόδοντα» ανοίγει το δρόμο και για άλλες ελληνικές ταινίες να διεκδικήσουν στο μέλλον το επίζηλο αυτό βραβείο; Γεν. Πρόξενος: «Από ότι βλέπω υπάρχουν τα τελευταία χρόνια πάρα πολλοί άξιοι Έλληνες δημιουργοί οι οποίοι θα ήτανε ικανότατοι να βγάλουν το όνομα της χώρας έξω από τα στενά (γεωγραφικά) όρια της Ελλάδος. Νομίζω ότι πλέον ο Ελληνικός Κινηματογράφος είναι έτοιμος να μιλήσει μια παγκόσμια γλώσσα και να δώσει μια σύγχρονη εικόνα της χώρας μας στο εξωτερικό. Πιστεύω ότι υπάρχουν πάρα πολλοί ταλαντούχοι δημιουργοί και έχουν μάλιστα τώρα πλέον αρκετή στήριξη και από την καινούργια Ακαδημία Κινηματογράφου που έχουμε στην Ελλάδα, η οποία είναι πολύ δραστήρια και επίσης από το Υπουργείο Πολιτισμού και από το Κέντρο Κινηματογράφου. Ελπίζουμε για το καλύτερο και υπάρχουν και άλλοι διαγωνισμοί όπως είναι τα βραβεία Golden Globes (Χρυσή Σφαίρα) στα οποία θα μπορούσαμε να συμμετάσχουμε. Έχουμε πάρα πολλές δυνατότητες». Κλείνοντας την συζήτηση ευχηθήκαμε κι εμείς του χρόνου μια άλλη Ελληνική ταινία, να διεκδικήσει, επιτυχώς αυτή τη φορά, ένα από τα πολλά βραβεία που ανέφερε η Γενική Πρόξενος της Ελλάδος στο Λος Άντζελες. Άλλα σχετικά άρθρα: